b'\n_START_ARTICLE_\nKauno regioninis valstyb\xc4\x97s archyvas\n_START_SECTION_\nIstorija\n_START_PARAGRAPH_\nIstorin\xc4\x97s aplinkyb\xc4\x97s l\xc4\x97m\xc4\x97 savit\xc4\x85 archyvo Kaune viet\xc4\x85 Lietuvos archyv\xc5\xb3 sistemoje. 1843\xc2\xa0m. \xc4\xafk\xc5\xabrus Kauno gubernij\xc4\x85, Kaune \xc4\xafsik\xc5\xabr\xc4\x97 did\xc5\xbei\xc4\x85j\xc4\x85 dabartin\xc4\x97s Lietuvos teritorijos dal\xc4\xaf administravusios Rusijos imperijos \xc4\xafstaigos. Atk\xc5\xabrus Lietuvos valstybingum\xc4\x85, d\xc4\x97l sud\xc4\x97ting\xc5\xb3 politini\xc5\xb3 aplinkybi\xc5\xb3 Kaunas tapo laikin\xc4\x85ja Lietuvos sostine, tad \xc4\x8dia k\xc5\xabr\xc4\x97si centrin\xc4\x97s valstyb\xc4\x97s \xc4\xafstaigos. 1921\xc2\xa0m. spalio 19 d. \xc5\xa1vietimo ministras K. Bizauskas pasira\xc5\xa1\xc4\x97 \xc4\xafsakym\xc4\x85, kuriuo prie \xc5\xa0vietimo ministerijos \xc4\xafsteigtas Centralinis valstyb\xc4\x97s archyvas. Dar 1921\xc2\xa0m. prad\xc5\xbeioje Valstyb\xc4\x97s archeologijos komisijos r\xc5\xabpes\xc4\x8diu Lietuvoje likusiems bei i\xc5\xa1 Rusijos gr\xc4\x85\xc5\xbeinamiems archyvams kaupti buvo paskirtos patalpos Kauno 7-ajame forte. Pagal architekto V. Dubeneckio projekt\xc4\x85 \xc5\xa1ios patalpos buvo suremontuotos ir pritaikytos saugoti dokumentams. Per du savo veiklos Kaune de\xc5\xa1imtme\xc4\x8dius Centralinis valstyb\xc4\x97s archyvas kaup\xc4\x97 ir tvark\xc4\x97 daugiausia XIX\xe2\x80\x93XX a. prad\xc5\xbeioje Lietuvos teritorijoje veikusi\xc5\xb3 \xc4\xafstaig\xc5\xb3 dokumentus._NEWLINE_1940\xc2\xa0m. Soviet\xc5\xb3 S\xc4\x85jungai okupavus Lietuv\xc4\x85, keit\xc4\x97si Kaune veikusio archyvo veiklos pob\xc5\xabdis, statusas ir pavadinimas. 1940\xc2\xa0m. rugpj\xc5\xab\xc4\x8dio m\xc4\x97nes\xc4\xaf pavadintas Lietuvos TSR centriniu valstybiniu archyvu, o 1941\xc2\xa0m. kovo 13 d.\xc2\xa0\xe2\x80\x93 Lietuvos TSR centrinio valstybinio archyvo Kauno filialu, archyvas prad\xc4\x97jo kaupti ir tvarkyti likviduot\xc5\xb3 nepriklausomos Lietuvos Respublikos, o pokario metais\xc2\xa0\xe2\x80\x93 ir vokie\xc4\x8di\xc5\xb3 bei soviet\xc5\xb3 okupacijos laikotarpiu veikusi\xc5\xb3 \xc4\xafstaig\xc5\xb3 dokumentus. Palaipsniui pirmaisiais soviet\xc5\xb3 okupacijos ir pokario metais \xc5\xa1iame archyve sukauptus centrini\xc5\xb3 nepriklausomos Lietuvos Respublikos \xc4\xafstaig\xc5\xb3 bei visuomenini\xc5\xb3 organizacij\xc5\xb3 dokumentus per\xc4\x97m\xc4\x97 Lietuvos SSR centrinis valstyb\xc4\x97s archyvas._NEWLINE_Nuo \xc4\xafsteigimo archyvo pavadinimas, pavaldumas ir patalpos keit\xc4\x97si kelis kartus. Jau 1940\xc2\xa0m. archyvas i\xc5\xa1 patalp\xc5\xb3 7-ajame forte buvo i\xc5\xa1keltas \xc4\xaf Pa\xc5\xbeaislio vienuolyn\xc4\x85, i\xc5\xa1 kur i\xc5\xa1sikraust\xc4\x97 tik 1950\xc2\xa0m., taip pat tur\xc4\x97jo patalp\xc5\xb3 Laisv\xc4\x97s al\xc4\x97joje (buv\xc4\x99s tabako fabrikas \xe2\x80\x9eZefyras\xe2\x80\x9c), Rotu\xc5\xa1\xc4\x97je, kur saugomi archyvo fondai gerokai nukent\xc4\x97jo nuo 1946\xc2\xa0m. potvynio. V\xc4\x97lesniais metais archyvui teko naudotis saugyklomis daugelyje miesto viet\xc5\xb3 (me\xc4\x8det\xc4\x97je Totori\xc5\xb3 g., Nemuno g. 2 ir kt.), kol galiausiai 1986\xc2\xa0m. jis persikraust\xc4\x97 \xc4\xaf rekonstruot\xc4\x85 ir dokumentams saugoti pritaikyt\xc4\x85 buvusios Hausmano sinagogos pastat\xc4\x85 Maironio g. 28 B._NEWLINE_Nuo 2017 m. Kauno, Alytaus, ir Marijampol\xc4\x97s apskrities archyvai buvo sujungti \xc4\xaf Kauno regionin\xc4\xaf valstyb\xc4\x97s archyv\xc4\x85.'